Pesediștii veniți la lansarea lui Victor Ponta au păreri împărțite în ceea ce privește declarația ministrului de Finanțe, Ioana Petrescu, care a declarat că nu este treaba Guvernului să creeze locuri de muncă.

„Nu e treaba personală a miniștrilor (să creeze locuri de muncă – n.r.), dar e treaba guvernului să asigure resurse materiale pentru toate domeniile”, este de părere un domn prezent la lansarea lui Victor Ponta la prezidențiale. Nu este însă singurul care îi dă dreptate ministrului Finanțelor. Cei mai mulți însă sunt de părere că guvernul „este baza” pentru crearea de noi locuri de muncă și că Ioana Petrescu este lipsită de experiență și „ar trebui să-și caute o altă meserie”.

Este sau nu treaba Guvernului să creeze locuri de muncă? Dacă te uiți în programul de guvernare și în discursurile publice ale premierului Ponta, mesajul privind crearea locurilor de muncă de către Executiv reprezintă o temă prioritară. În programul de guvernare al USL scria că vor apărea un milion de locuri de muncă. Ministrul de Finanțe, tânăra Ioana Petrescu, nuanțează problema: nu e treaba Guvernului să creeze locuri de muncă, ci doar să asigure un mediu economic stabil în care pot apărea aceste locuri de muncă.

Tema locurilor de muncă a fost puternic accentuată în campania pentru europarlamentare de Martin Schulz (PES). La Romexpo, el a vorbit insistent despre importanța pe care socialiștii români trebuie să o acorde acestui subiect. Premierul Ponta folosește această temă cu un puternic impact social în toate deplasările sale, dar și în discursurile politice.

„Eu nu cred că este treaba Guvernului să creeze locuri de muncă. Eu cred că treaba noastră este să creăm un cadru stimulativ, un mediu de afaceri propice pentru crearea de locuri de muncă și încurajarea ocupării în mediul privat. Iar Guvernul din care fac parte face exact acest lucru”, a spus Ioana Petrescu, în plenul Camerei Deputaților în momentul dezbaterii moțiunii simple a ACL intitulată „Ministerul MTO-minciună, taxare, oprirea economiei”.

La baza partidului, mesajul Ioanei Petrescu a fost interpretat în două feluri. Unii susțin că declarația este una corectă, deoarece Guvernul nu trebuie să facă angajări, deoarece aceasta înseamnă că s-ar mări numărul bugetarilor. Alți pesediști sunt uimiți de declarația ministrului, dar pun totul pe seama faptului că aceasta este „tânără”. Unii cred că nu ea conduce de fapt Ministerul de Finanțe, ci alții o fac cu adevărat.

Gândul vă invită să urmăriți un reportaj video, în care pesediștii veniți la lansarea prezidențiabilului Victor Ponta, sunt rugați să comenteze declarația ministrului de Finanțe, Ioana Petrescu.